text: Kælne krybdyr skal lokke kunder til storcentret
  10 april 2017 kl. 14.34
  Frem til onsdag kan kunderne i Kolding Storcenter opleve – og blive fotograferet med – slanger og andre krybdyr.
  Skrigende skildpadder, slanger der snor sig og vældige varaner. Dagene op til påske kan kunderne i Kolding Storcenter komme på besøg i Krokodille Zoo.
  Dyreparken fra Eskilstrup på Falster har taget en lang række krybdyr med til Kolding. Her kan nysgerrige unge og gamle, der lægger vejen forbi Store Torv, blive fotograferet med en slange eller et af de mange krybdyr, der er på besøg op til påske.
  Derudover kan du møde dyrepassere fra Krokodille Zoo, der fortæller om pytonslanger, krokodiller og mange af de andre dyr, du kan møde.  Du kan blandt andet se den 12 kilo tunge skildpadde blive fodret hver dag klokken 13.
  Endelig kan børn og barnlige besøge en workshop, hvor man kan lave sit eget ”krokodille-påskeæg", som de må tage med hjem.
  